《齐天乐 咏白秋海棠，兼忆仙品妹》
清代·孙云凤

莲衣未褪星期过，闲庭嫩凉天气。寂寂墙阴，深深苔罅，花吐几分秋意。

冰清玉瘦，正掩映红窗，伴侬憔悴。月澹烟疏，露萤点点短丛缀。

年时夜阑不寐，绛纱笼烛照，微雨初霁。素靥凝愁，幽香酿韵，别有一般风味。

天涯此际。定萧瑟空阶，怅思前事。淅淅西风，怕吹成粉泪。

作者简介：浙江仁和人，字碧梧。程懋庭妻，随园女弟子之一。工词，佳者绝似北宋人语。通音律，善画花卉。有《玉箫楼集》、《湘筠馆诗》等。